《归美堂》
宋代·李新

妙龄通籍金闺里，三媺垂辉分鼎趾。
君恩至重论报难，炯炯臣心罄归美。
太山深根蟠厚地，嵩华连鳌隆国址。
黄河一曲一千里，初自昆仑荐繁祉。
龙马负出卜世图，王敷万叶春有余。
走问南箕天永久，莫计后天难老寿。
中和赓入颂声中，明堂布政知无穷。
当时五章寄天保，而今三祝增华封。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。